**Liikenne- ja viestintäministeriö**

**PL 31**

**00230 Valtioneuvosto**

**Viite: Lausuntopyyntö LVM/145/03/2018**

**Lausunto valtioneuvoston asetukseksi ajoneuvojen käytöstä tiellä annetun valtioneuvoston asetuksen muuttamisesta**

Maanteiden rakenteissa ei ole otettu huomioon raskaita ajoneuvoyhdistelmiä, isolla osalla tieverkkoa tiet ja sillat eivät mahdollista näin raskasta liikennettä. Maanteiden kunto on rapautunut, koska niiden hoitoon ja kunnostamiseen varatut määrärahat ovat olleet riittämättömiä jo useita vuosia. Myös talvikunnossapidon taso on laskenut jopa pääteillä niin huonoksi, että isoilla yhdistelmillä liikkuminen on vaikeaa ja vaarallista.

Liikenneinfran (risteykset, rampit, kiertoliittymät) suunnittelussa ei ole otettu huomioon isoja yhdistelmiä. Myös levähdysalueet, huoltoasemien pihat, lastaus- ja purkupaikat on mitoitettu pienemmille ajoneuvoille ja yhdistelmille. Em. asiat ja ongelmat ovat tulleet esille jo 76 tn yhdistelmien sekä HCT-yhdistelmien osalta, kun kuljettajia on haastateltu tai he itse ovat antaneet palautetta. Samalla on tullut esille, että isot yhdistelmät vaativat kuljettajalta erityistä tarkkaavaisuutta ja huolellisuutta liikenteessä, mikä kuormittaa kuljettajaa normaalia enemmän.

Liikenneturvallisuutta heikentää isojen yhdistelmien pituus ja paino. Pitkiä yhdistelmiä on muun liikenteen vaikeampi ohittaa ja pitkillä yhdistelmillä on haasteellista ohittaa jopa hitaita ajoneuvoja (traktorit, mopoautot). Tämä taas johtaa siihen, että isot yhdistelmät tahtomattaan ajavat ”alinopeutta” ja liikenteen sujuvuus heikkenee sekä vaaralliset ohitukset lisääntyvät. Em. ongelmat korostuvat, mikäli isojen yhdistelmien liikenne laajennetaan alemmalle tieverkolle. Isot yhdistelmät eivät myöskään sovellu jakeluliikenteeseen, koska siinä yhdistelmä joudutaan katkaisemaan ja tähän soveltuvia pysäköintialueita ei ole riittävästi.

Esityksen mukaan myös muissa ETA maissa rekisteröidyllä tai käyttöön otetuilla ajoneuvoilla voisi Suomessa liikennöidä näillä isoilla ajoneuvoyhdistelmillä. AKT:n mielestä muualta ETA alueelta tulevat kuljettajat eivät täytä kuljettajilta vaadittavaa erityisosaamista, kuten esim. reittien ja keliolosuhteiden tuntemusta ennakkoon. Tämä lisää riskiä, että isot yhdistelmät joutuvat vaikeuksiin, koska kuljettajat eivät tunne reittejä eivätkä löydä lastaus- tai purkupaikoille. Pahimmillaan iso yhdistelmä ”eksyy” umpikujaan tai muutoin aiheuttaa merkittävää liikenteen ruuhkautumista ahtailla reiteillä. Tämä johtaisi pahimmillaan kabotaasin laajenemiseen isoihin yhdistelmiin.

Pitkien yhdistelmien, etenkin ETA-maista tulevien, kytkentälaitteissa ei ole huomioitu sitä, että jopa kolme puoliperävaunua voidaan kytkeä yhteen. Kytkentälaitteista pitää olla selkeät erillismääräykset kytkentäohjeiden ja lujuusvaatimusten osalta sekä nämä on huomioitava katsastusmääräyksissä. Lisäksi on huomioitava myös jarrujen yhteensopivuus.

AKT:n mielestä isojen ajoneuvoyhdistelmien käyttöä on jatkettava edelleenkin vain kansallisena kokeiluna, jotta niiden käyttöön liittyvät ongelmat tulisivat esille (nykyiset HCT-yhdistelmät). Isoilta yhdistelmiltä tulee jatkossakin vaatia erikoislupa, jossa määritellään käytettävän kaluston lisäksi ajoreitit, kuljettajat ja heidän erityisosaaminen.

**AUTO- JA KULJETUSALAN TYÖNTEKIJÄLIITTO AKT ry**

Marko Piirainen Harri Pasanen